Med 16 kamper fra start, fire mål og fire målgivende pasninger, har Vålerengas Ghayas Zahid hittil hatt en fin sesong i Tippeligaen.

Fin nok til å tiltrekke seg interesse fra store europeiske klubber.

Det hevder i alle fall den italienske storavisen La Gazzetta dello Sport, som fredag skriver at Roma ikke bare er interessert i å signere 20-åringen, men også er i ferd med å gjøre det.

Sterke rykter fra Italia

– Vi har ingen anelse om dette i hvert fall!, sier Vålerenga-trener Kjetil Rekdal når han konfronteres med påstanden fra Italia.

La Gazzetta dello Sport skriver at Vålerengas nummer ti vil bli signert og deretter sendt på lån. Avisen får støtte fra flere andre italienske medier.

Det samme skriver nemlig også den Torino-baserte avisen Tuttosport.

Hovedstadsavisen Il Messaggero skriver at Romas sportssjef Walter Sabatini har latt seg imponere av den norske unggutten og ønsker å la ham utvikle seg i en mindre klubb.

De tre avisene meldte alle nyheten i sine papirutgaver fredag.